Pistool teen 8-jarige se kop: ‘Ons sal haar doodskiet’Argieffoto: SAPD ŉ Groep gewapende rowers het gedreig om ŉ vrou te verkrag en ŉ pistool teen haar agtjarige dogtertjie se kop gedruk. Die gesin woon op ŉ kleinhoewe sowat 10 km buite Hartbeespoortdam in Noordwes. Volgens die pa, wat verkies om anoniem te bly, het hy, sy vrou, hul dogtertjie en sy broer Dinsdagaand gaan uiteet. Sy vrou, hul dogtertjie en broer is met een motor terug huis toe en hy is in sy bakkie na ŉ buurman. “Ons het dieselfde pad gery tot waar hulle afgedraai het huis toe. Ek het reguit aan gery na die buurman. Volgens my broer het die hond geblaf kort nadat hulle by die huis aangekom het. My broer is na buite, maar kon niks sien nie. “Hulle het omtrent 19:30 by die huis ingestap. My broer het ongeveer 20:30 na sy kamer gegaan en op die bed gesit. Hy was besig op sy foon toe ŉ man ŉ pistool deur die venster druk en hom beveel om te bly sit, sy hande in die lug te steek en stil te bly.” Die res van die groep rowers het intussen ŉ skuifdeur oopgebreek om in te kom. “Hulle het my vrou, broer en dogtertjie met skoenveters vasgebind. Hulle het die huis geplunder en kontant en vuurwapens geëis.” Die elektrisiteit in die omgewing was af. “Dit het weer aangegaan net voordat ek by my buurman gery het. Toe ek by die huis kom, was dit weer af. Ek het die hek oopgestoot en my bakkie in die motorhuis getrek.” Volgens die man was hy om 21:15 tuis. “Die voordeur het ŉ entjie oopgestaan en ek kon sien die sitkamer is geplunder. Ek het na my broer en vrou geroep en my broer het gesê daar is gewapende mans in die huis. ŉ Klapper, wat ek die vorige dag gekoop het om wilde diere uit die landerye te hou, het op die bank gelê. Ek het besluit om dit aan te steek en dit in die gang af te gooi.” Volgens hom was dit pikdonker en die rowers het intussen ŉ deur aan die ander kant van die huis ook oopgebreek. “Ek het kamer toe gehardloop en my gesin in ŉ geskokte toestand aangetref. Ek het hulle losgesny en dadelik die plaaspatrollie op WhatsApp in kennis gestel van die aanval. Binne etlike minute is mense in die omgewing gemobiliseer en het begin patrollie ry. Die polisie was ook kort daarna op die toneel.” Die broer het vertel die verdagtes het gedreig om die vrou te verkrag en hulle almal op teregstellingwyse te skiet. Hy het vir hulle gesê sy broer is op pad en dat hy swaar gewapen is. “Die verdagtes het toe omgedraai en geloop, maar gedreig om hulle deur die kamervenster te skiet.” Die man het gesê die verdagtes het verskeie kere ŉ pistool teen sy dogtertjie en vrou se koppe gedruk. “We will kill her. We want the safe, we want the guns,” het hulle glo gesê met die pistool teen die dogtertjie se kop. Volgens die man is hy oortuig dit kon baie erger afgeloop het indien hy dieselfde tyd as sy vrou, dogtertjie en broer by die huis aangekom het. “Daar sou nie ŉ afskrikmiddel gewees het nie. Hierdie ouens was baie georganiseerd. Volgens my broer het twee van die aanvallers gestry of hulle my vrou moet verkrag en het die vermeende leier van die groep toe gesê ‘you know we only have 22 minutes per job’. Hulle het ook heeltyd gevra ‘where is the other guy’.” Die man het gesê dit is skokkend om te dink die aanvallers het sy gesin vir amper ŉ uur van buite gesit en dophou. Hy het gesê drie gate is in die heining gesny om in te kom. Daar is buiteligte reg rondom die huis, diefwering voor die vensters en veiligheidshekke voor die deure. Die gesin woon die afgelope agt maande op die kleinhoewe. Volgens die man vermoed hy die groep is deel van ŉ bende wat verantwoordelik is vir ŉ vlaag aanvalle in die omgewing. “Daar was tussen vyf en 10 gewapende mans. Gelukkig het my gesin nie baie seergekry nie. Hulle het merke waar die skoenveters hulle gesny het en slaanplekke op hul lywe.” Die man het gesê ondanks die plaaspatrollie en polisie se vinnige reaksie kon die mans daarin slaag om te ontsnap.